Virallinen lehti nro C 289 , 11/10/1999 s. 0107



KIRJALLINEN KYSYMYS E-3977/98 esittäjä(t): W.G. van Velzen (PPE) komissiolle (4. tammikuuta 1999) Aihe: Televiestintä ja kansallisen sääntelyviranomaisen poliittinen riippumattomuus Saksan talousministeri Müller "suositti" äskettäin Deutsche Telekom AG:lle, että se peruuttaisi ehdotuksensa tariffeista, joita sovelletaan kolmansiin osapuoliin, jotta niillä olisi pääsy nk. "viimeiseen mailiin" (ks. mm. Financial Times, 28. - 29.11.1998). Deutsche Telekom AG noudatti kehoitusta. Tämän seurauksena Saksan sääntelyviranomaiset eivät maanantaina 30. marraskuuta voineet antaa suunnitellusti arviota tariffeista, joita Deutsche Telekom AG saa soveltaa kilpailijoihinsa, jotta niillä olisi pääsy Telekomin asiakkaiden liittymiin. 1. Katsooko komissio, että Saksan ministerin puuttuminen toimiin on vastoin yhteisöoikeudessa säädettyä kansallisten sääntelyviranomaisten poliittista riippumattomuutta (ks. 6. lokakuuta 1997 annettu direktiivi 97/51/EY(1), joka täydentää direktiiviä 90/387/EY(2))? 2. Jos komissio katsoo, että Saksan ministerin toimet ovat yhteisöoikeuden vastaisia, missä komission mukaan menee raja edellä olevassa direktiivissä määritellyn kansallisten sääntelyviranomaisten poliittisen riippumattomuuden ja kansallisten viranomaisten toimivallan välillä? Komission jäsenen Martin Bangemanninkomission puolesta antama vastaus (24. helmikuuta 1999) 1. Telepalveluja koskevissa yhteisön direktiiveissä säädetään kansallisten sääntelyviranomaisten riippumattomuudesta eli tarpeesta erottaa sääntelytehtävä operaattoreiden toiminnasta. Tärkeimmistä vaatimuksista on säädetty palvelu- ja puitedirektiiveissä(3). Ensimmäinen vaatimus on kansallisten sääntelyviranomaisten oikeudellinen ja toiminnallinen riippumattomuus verkko-operaattoreista sekä palveluntarjoajista ja laitevalmistajista. Samoissa direktiiveissä myös edellytetään vaikutusvallan ja sääntelytehtävän erottamista silloin, kun jäsenvaltio on omistussuhteessa tai merkittävässä hallintosuhteessa vakiintuneeseen operaattoriin. Saksassa sääntelytehtävistä vastaa "Regulierungsbehörde für Post und Telekommunikation", kun taas päätöksentekovalta on kauppa- ja teollisuusasioista vastaavalla ministeriöllä. Sääntelytehtävän erottaminen vakiintuneen operaattorin toiminnasta on varmistettu siten, että valtio-varainministeriö hoitaa valtion omistusosuutta Deutsche Telekom -yhtiöstä. Edellä olevan perusteella voidaan todeta, että arvoisan parlamentin jäsenen mainitsemassa tapauksessa Saksan viranomaisten on päätettävä, miten ministerit käyttävät toimivaltaansa, kunhan valtiovarainministerillä ei ole mahdollisuutta vaikuttaa kansallisten sääntelyviranomaisten päätöksiin. 2. Kansallisten sääntelyviranomaisten riippumattomuutta koskevien direktiivien säännösten edellä esitetyn selityksen perusteella komissio ei haluaisi ryhtyä rajoittamaan ministerien toimivaltaa. Saksan tapauksessa komissio kehottaa huomioimaan, että "Regulierungsbehörde für Post und Telekommunikation" on osoittanut direktiivien mukaisen riippumattomuutensa hyväksymällä useita päätöksiä, jotka koskevat yhteenliittämistä, ennalta tapahtuvaa operaattorin valintaa, numeroiden siirrettävyyttä ja tilaajaliittymien hinnoittelua. (1) EYVL L 295, 29.10.1997, s. 23. (2) EYVL L 192, 24.7.1990, s. 1. (3) Erityisesti telepalvelujen sisämarkkinoiden toteuttamisesta saamalla aikaan avoimen verkon tarjoaminen 28 päivänä kesäkuuta 1990 annetun neuvoston direktiivin 90/387/ETY (EYVL L 192, 24.7.1990) 5 artiklassa, sellaisena kuin se on muutettuna neuvoston direktiivien 90/387/ETY ja 92/44/ETY muuttamisesta niiden mukauttamiseksi kilpailuympäristöön televiestinnän alalla 6 päivänä lokakuuta 1997 annetulla Euroopan parlamentin ja neuvoston direktiivillä 97/51/ETY (EYVL L 117, 7.5.1997).